Oscar Pistorius-moordverhoor dalk volgende week afgehandelOscar Pistorius op 6 Mei 2014 in die hof Foto: Mike Hutchings/Reuters/Pool (SAPA) Die moordbeskuldigde Oscar Pistorius se verdeging het Dinsdag aan die Pretoriase hooggeregshof gesê hy verwag om volgende week sy saak af te handel. “Ons is binne ons tydraamwerk,” het Barry Roux SC aan regter Thokozile Masipa gesê. “Ons sal na verwagting ons saak teen volgende week Dinsdag afhandel.” Die hof het Dinsdag net voor middagete verdaag en sal weer Donderdagoggend hervat. Woensdag is ‘n openbare vakansiedag vir die nasionale verkiesing. Drie van Pistorius se bure het Dinsdag getuig. Michael Nhlengethwa is die buurman wat die naaste aan die atleet se huis in die Silver Woods-landgoed in Pretoria-Oos bly. “Ek het ŉ man hoor huil,” het Nhlengethwa aan staatsaanklaer Gerrie Nel gesê. Hy sê hy het die sekuriteit ontbied toe hy die man hoor huil het. Pistorius word beskuldig van moord nadat hy Reeva Steenkamp op 14 Februarie 2013 deur ŉ geslote toiletdeur doodgeskiet het. Hy voer aan hy het haar vir ŉ inbreker aangesien. Nhlengethwa sê hy het nie enige geluide gehoor wat geklink het soos iemand wat ŉ deur afbreek nie. Hy het ook nie skote gehoor nie. Hy het ook nie ŉ vrou hoor skree nie. Eontle Hillary Nhlengethwa, het ná haar man in die getuiebank ingeskuif. Sy het gesê sy het ŉ enkele harde knalgeluid gehoor wat deur gille gevolg is. Die persoon het glo ‘Help! Help! Help!’ geskree. Die knalgeluid het haar wakker gemaak. Sy het haar man wakker gemaak om te hoor of hy ook die geluid gehoor het. Roux het Hillary gevra om die gille, wat sy gehoor het, vir die hof na te maak. Sy het een keer gegil. Haar man het gaan ondersoek instel om te bepaal of die geluid nie uit hulle huis gekom het nie, en sy was glo angsbevange tydens die voorval. Haar man het teruggekeer na die slaapkamer en toe sekuriteit ontbied. Hy is later na Pistorius se huis toe die sekuriteit se motor buite die huis gestaan het. Rika Motshuane, ook een van Pistorius se bure, was Dinsdag die derde getuie. Sy het gesê sy het die oggend om 03:20 slegs ŉ man hoor huil. Sy het haar man wakker gemaak om te hoor of hy ook die geluide hoor. Roux het Motshuane versoek om twee keer vir die hof te demonstreer hoe die gehuil, wat sy gehoor het, geklink het. Sy het twee keer in die hof geskree. Motshuane het getuig dat dit ŉ man se gille was, en nie ŉ vrou s’n nie. Pistorius staar ook aanklagte wat verband hou met die oortreding van die Vuurwapenwet in die gesig. Hy het onskuldig gepleit op alle aanklagte. -SAPA Klik hier om die hooftrekke van die hofverrigtinge gratis op Maroela Media te volg.